Jhb se IT-stelsel glo weens ‘onbetaalde rekening’ buite werkingDie ANC in Gauteng sê hy het met skok verneem dat die Johannesburgse metroraad se inligting-kommunikasietegnologiestelsels buite werking is omdat die diensverskaffer nie betaal is nie. “Ons verstaan die stad skuld die diensverskaffer miljoene rande,” het Jolidee Matongo, die ANC se Gautengse woordvoerder, gesê. Die ANC in die provinsie sê die uittredende burgemeester, Herman Mashaba, moet aan inwoners verduidelik waarom – as die stad geld in die bank het soos wat die burgemeester aanvoer – die verskaffer nie betaal is nie. Volgens die ANC werk die stad se e-posse gevolglik nie meer nie. Beamptes kan nie inwoners se rekeninge elektronies stuur nie en niks bereik die inkomste-afdeling nie, het Matongo gesê. “Dit gaan lei tot inkomsteverliese van miljarde rande en gaan die stad op sy knieë dwing.” Die ANC sê die feit dat die stad tjoepstil oor die situasie is, bewys dat Mashaba nie ŉ groot stad soos Johannesburg kan regeer nie. “Hoe vinniger hy padgee, hoe beter gaan dit vir inwoners wees,” het Matongo gesê. Die ANC sê Mashaba het genoeg skade aan die stad aangerig. “Dié krisis is die hoogtepunt van die soort administrasie onder Mashaba se leiding. Die kenmerk van sy administrasie is wanbestuur, swak administrasie en korrupsie. “Ons doen ŉ beroep op die provinsiale regering om dringend, in belang van Johannesburg se mense, in te gryp,” het Matongo gesê. Oproepe na die woordvoerders van die Johannesburgse metroraad was Woensdagoggend onbeantwoord. Die stad se webwerf het ook nie gewerk nie. Sowat twee weke gelede is die stad se webwerf, e-dienste, rekeningstelsel en ander kliëntediensstelsels vir tyd en wyl afgeskakel nadat kuberkrakers die netwerk aangeval het. ŉ Groep genaamd Shadow Kill Hackers was glo verantwoordelik vir die aanval. Hulle het gedreig om die inligting wat hulle bekom het te versprei tensy ŉ losprys van 4 bitcoin (sowat R500 000) betaal word.